**DAN EMBARGO TAN 17:00 DDYDD MAWRTH 30 MEDI 2025**

**Bwrdd Cynllunio Ardal Bae Gorllewinol yn Ymateb i Adroddiad ar Effaith Defnyddio Sylweddau Ledled y Rhanbarth**

**(Troi'r Llanw – Dilyn Cwrs Newydd Tuag at Obaith ac Adferiad)**

Bydd adroddiad annibynnol sy'n adolygu achosion ac effeithiau defnyddio cyffuriau ar unigolion, teuluoedd a chymunedau yn Abertawe a Chastell-nedd Port Talbot yn helpu i lywio gwelliannau i wasanaethau lleol.

Bydd yn gwneud cyfraniad allweddol at ailddylunio ac atgyfnerthu cymorth, gwella arweinyddiaeth a phrosesau gwneud penderfyniadau, ac annog cydweithredu agosach rhwng partneriaid.

Mae ymdrechion eisoes yn mynd rhagddynt ers tro i wella'r cymorth sydd ar gael i bobl sy'n chwilio am help, ond bydd argymhellion yr adroddiad yn helpu i fynd â'r gwaith hwn i'r lefel nesaf.

Mae Bwrdd Cynllunio Ardal (BCA) Bae Gorllewinol, sy'n cynnwys gwasanaethau cyhoeddus rhanbarthol allweddol, yn gweithio i leihau'r niwed a achosir i unigolion a chymunedau yn sgil defnyddio sylweddau. Nod y BCA yw trawsnewid y cymorth sydd ar gael i unigolion sy'n wynebu risg o ddefnyddio sylweddau neu sy'n chwilio am gymorth ar gyfer problemau defnyddio sylweddau.

Fel rhan o'r broses drawsnewid, penododd y BCA Gomisiwn Cyffuriau annibynnol er mwyn ei helpu i weld ble mae angen gwneud gwelliannau a dileu unrhyw rwystrau sy'n wynebu'r bobl sy'n gofyn am help.

Mae adroddiad y Comisiwn, sef Troi'r Llanw – Dilyn Cwrs Newydd Tuag at Obaith ac Adferiad, bellach wedi cael ei gyhoeddi.

Bydd yr adroddiad hwn yn helpu strategaeth y BCA, drwy ddeall nid yn unig ym mha ffordd y mae'r gwaith sydd eisoes yn mynd rhagddo wedi bod yn effeithiol o ran creu newid parhaol, ond hefyd sut y gellir rhoi argymhellion y Comisiwn ar waith.

Mae llawer o'r themâu a godwyd yn yr adroddiad eisoes yn cael sylw, gan gynnwys gwell trefniadau llywodraethu, mynediad haws at gymorth, a rhoi mwy o lais i bobl y mae defnyddio cyffuriau wedi effeithio arnynt yn y broses o ddatblygu a dylunio gwasanaethau.

\*Dywedodd Deb Lewis, Cadeirydd Bwrdd Cynllunio Ardal Bae Gorllewinol: “Gwnaethom benodi Comisiwn Cyffuriau annibynnol i ymchwilio i achosion a chanlyniadau allweddol defnyddio cyffuriau, a gweld ble y gallwn wella'r newidiadau rydyn ni'n eu gwneud ymhellach.

“Tra oedd y Comisiwn yn gwneud ei waith, nid ydym wedi sefyll yn llonydd, ac mae llawer o waith eisoes wedi cael ei wneud dros y blynyddoedd diwethaf i leihau nifer y marwolaethau damweiniol sy'n gysylltiedig â chyffuriau. Rydyn ni wrthi'n trawsnewid ein dulliau o atal y defnydd o sylweddau a chynnig triniaeth ar ei gyfer, gan greu gwasanaeth cymorth mwy hygyrch ac effeithiol.

“Er bod nifer y marwolaethau cysylltiedig â defnyddio cyffuriau a gofnodir yn ardal Abertawe a Chastell-nedd Port Talbot wedi lleihau 23%, mae pob marwolaeth gysylltiedig â chyffuriau yn drasiedi. Rydyn ni'n ymrwymedig i sicrhau y bydd pobl agored i niwed yn cael y cymorth a'r driniaeth y bydd eu hangen arnynt.

“Mae pob aelod o'r bwrdd yn derbyn y canfyddiadau a amlinellir yn yr adroddiad yn llawn, a byddant yn dylanwadu ar ein gwaith parhaus i wella'r gwasanaeth a'n helpu i fonitro'r ffordd y caiff yr holl argymhellion eu rhoi ar waith.”

Mae cynnydd sylweddol eisoes wedi cael ei wneud tuag at drawsnewid y gwasanaethau cymorth ledled y rhanbarth. Ymhlith y rhain mae:

**Arweinyddiaeth:** Mae arweinyddiaeth wedi cael ei hatgyfnerthu drwy ymdrech gyfunol i wella trefniadau llywodraethu, prosesau gwneud penderfyniadau a chydweithredu agosach rhwng yr holl bartneriaid.

**Gwell mynediad at driniaeth:** Mae gan bobl sy'n gweithio mewn gwasanaethau, a'r bobl sy'n eu defnyddio, lawer mwy o lais yn y ffordd y caiff gwasanaethau eu darparu, a ble a phryd y cânt eu darparu.

Rydym wedi dechrau cysoni gwasanaethau defnyddio sylweddau â gwasanaethau tai ac iechyd meddwl, gan newid o ddull cyfyng a arweinir gan feddygaeth i ymateb system gyfan.

Bydd hyn yn cynnwys cynllun ystadau sy'n sicrhau “drysau agored” ar draws cymunedau lle y bydd gwasanaethau’n hynod hygyrch ac wedi'u cydleoli.

Mae amseroedd aros ar gyfer gwasanaethau rhagnodi yn lleihau ar y cyfan, a gellir priodoli hynny'n rhannol i adnoddau ychwanegol wedi'u hariannu gan Lywodraeth Cymru i dargedu'r bobl â'r anghenion mwyaf cymhleth.

**Ymateb i orddosau:** Mewn bron i 90% o achosion y llynedd lle y cafodd y sefydliad perthnasol wybod am orddos nad oedd yn angheuol, rhoddwyd ymyriad lleihau niwed wedi'i dargedu i'r unigolyn, ac arweiniodd hynny at driniaeth mewn rhai achosion.

**Defnydd ehangach o nalocson:** Mae mwy na 650 o swyddogion Heddlu De Cymru a gweithwyr rheng flaen bellach yn cario nalocson, sef meddyginiaeth sy'n gwrthweithio gorddos opioid yn gyflym. Mae gan unedau cyflawni'r Gwasanaeth Prawf a safleoedd cymeradwy hefyd fynediad at nalocson, ac mae eu staff wedi cael hyfforddiant ar leihau niwed a rhoi nalocson.

**Adnabod achosion o wenwyno:** Lle y ceir achosion angheuol ac achosion nad ydynt yn angheuol o wenwyno, mae profion cyflym ar gael er mwyn canfod presenoldeb opioidau synthetig, sy'n aml gannoedd o weithiau'n gryfach na heroin, er mwyn lliniaru risg bellach.

**Profion sgrinio iechyd wedi'u hehangu:** Mae profion am feirysau a gludir yn y gwaed wedi cael eu hehangu ac mae'r safleoedd profi bellach yn cynnwys gwasanaethau digartrefedd a hostelau er mwyn atal y feirysau rhag cael eu trosglwyddo.

**Ymyriadau wedi'u targedu:** Mae panel amlasiantaeth wedi cael ei sefydlu i sicrhau y caiff y bobl sy'n wynebu'r risg fwyaf eu targedu'n uniongyrchol er mwyn iddynt gael y cymorth y bydd ei angen arnynt.

**Rhwydweithiau cymorth gan gymheiriaid:** Un maes gwaith y mae'r bwrdd yn awyddus i dynnu sylw ato yw'r rhwydwaith cymorth gan gymheiriaid, sy'n frwd dros leihau nifer y marwolaethau cysylltiedig â chyffuriau ac sy'n gweithio'n ddiflino i gefnogi gwasanaethau lleihau niwed.

**Cymorth tai:** Mae buddsoddiad sylweddol yn parhau i gael ei wneud mewn llety dros dro a pharhaol i bobl agored i niwed.

**Tarfu ar y cyflenwad o gyffuriau anghyfreithlon:** Mae Heddlu De Cymru yn parhau i weithio'n galed i dargedu'r cyflenwad o sylweddau anghyfreithlon ac, yn ystod y cyfnod rhwng mis Ionawr 2024 a mis Mehefin 2025, mae wedi tarfu ar 56 o linellau cyffuriau, gwneud 486 o arestiadau am fasnachu a chyflenwi cyffuriau, a chyflawni atafaeliadau sylweddol.

Prif amcan y BCA yw datblygu strategaeth a chynllun cyflawni cynhwysfawr sy'n esbonio gweledigaeth, amcanion, canlyniadau bwriadedig a gweithgareddau allweddol y BCA.

Mae adroddiad Troi'r Llanw ar gael i'w ddarllen yn llawn ar wefan Bwrdd Cynllunio Ardal Bae Gorllewinol: <https://www.npt.gov.uk/cy/cyngor/gwaith-partneriaeth/bwrdd-cynllunio-ardal-bae-gorllewinol/>

**DIWEDD Y DATGANIAD I'R WASG**

**Nodiadau i'r golygydd:**

* **Pwynt cyswllt y cyfryngau:** Liam Hedges, media@npt.gov.uk neu 01639 763843
* Mae Bwrdd Cynllunio Ardal Bae Gorllewinol yn cwmpasu ardaloedd Abertawe a Chastell-nedd Port Talbot. Mae'n dod â chynrychiolwyr yr awdurdodau cyfrifol a sefydliadau eraill (aelodau a chynghorwyr gwahoddedig) ynghyd i wella ac atgyfnerthu'r trefniadau ar gyfer cynllunio, comisiynu a rheoli perfformiad gwasanaethau defnyddio sylweddau ledled Castell-nedd Port Talbot ac Abertawe. Ymhlith y sefydliadau mae Cyngor Castell-nedd Port Talbot, Cyngor Abertawe, Bwrdd Iechyd Prifysgol Bae Abertawe, Heddlu De Cymru, Comisiynydd yr Heddlu a Throseddu De Cymru, Gwasanaeth Tân ac Achub Canolbarth a Gorllewin Cymru, a Gwasanaeth Carchardai a Phrawf EF.
* \*Deb Lewis (Bwrdd Iechyd Prifysgol Bae Abertawe) oedd y cadeirydd pan gyflwynwyd yr adroddiad i Fwrdd Cynllunio Ardal Bae Gorllewinol. Marie Davies (Bwrdd Iechyd Prifysgol Bae Abertawe) yw'r cadeirydd presennol.